Scooter bringer 90-tallet til Norge
Den 13. april åpner nemlig årets «We Love The 90's Tour» i Stavanger. Scooter er årets hovedattraksjon, men pop-interesserte som gjennomlevde ungdomstiden på 90-tallet vil nok også nikke gjenkjennende (hoderystende for mange andre...) til navn som Scooters landsmenn i Culture Beat, Haddaway og Captain Jack, samt svenske Dr. Bombay og danske Daze.Turnèen fortsetter i Bergen den 14.april, Trondheim den 20. april og Ålesund den 21.april, før den avsluttes i Telenor Arena på Fornebu utenfor Oslo den 28. april. Til dette avslutningsshowet kommer i tillegg svenske E-Type og hollandske Vengaboys. - I 2011 solgte vi ut i alle byene vi besøkte. Over 30 000 mennesker deltok på festen, noe som tyder på at 90-tallet trolig var større enn vi trodde da vi satte igang galskapen, sier turnèleder Chris Collings og legger til at de har jobbet lenge med å få Scooter med på turnèen.Nostalgien kompletteres med konferansierene Howard og H.C. Andersen som var tiårets store platepratere i NRK. Det vil også bli vist mimrevideoer fra storskjerm i løpet av kvelden for å gjøre tilbakeblikket fullendt.
Savner du tyske Scooter og andre trance- og dance-storheter fra 90-tallet? Da er april måneden for deg.